钦定古今图书集成/明伦汇编/官常典/第440卷 > 册府元龟 > 《招降》
## 钦定古今图书集成/明伦汇编/官常典/第440卷 > 册府元龟 > 《招降》

夫舞干之义载于虞书前禽之训昭回羲易自大道
之丧佳兵是用胜者类封豕之荐食败者同困兽之
犹斗是以肝脑涂地城郭为墟斯岂明王来苏之意
先贤节奏之举乎！其有授钺于庙建牙作藩董兹戎
昭共行天罚乃能宣布德泽招来携贰结之以恩信
格之以诚明先声以夺其心大义以回其志使其奔
走而献款俯伏而求全斯亦善师不阵之谓矣。至或
孤垒危急士众离析悯其穷困释其怨疾俾夫洗涤
以更始感激而效忠虽云仁者之志抑亦兵家之奇
焉。